**Tájékoztatás a 2021. évi adóváltozásokról**

**Tisztelt Adózók!**

Az egyes adótörvények módosításáról szóló 2020. évi CXVIII. törvény rendelkezéseinek hatálybalépését követően - 2021.01.01-től - jelentős változások érintik az önkormányzat adóhatóság hatáskörébe tartozó **iparűzési** és **gépjárműadót**.

**Az adózó a helyi iparűzési adóról szóló adóbevallási kötelezettségét** – ideértve az adóbevallás kijavítását és az önellenőrzéssel való helyesbítést – és az adóelőlegről szóló bevallási kötelezettségét **kizárólag** az állami adóhatósághoz elektronikus úton, **az állami adóhatóság által rendszeresített elektronikus nyomtatványon teljesítheti**.

Így a nyomtatványok majd a Nemzeti Adó- és Vámhivatal (NAV) honlapján <https://www.nav.gov.hu/>  lesznek ÁNYK formátumban fellelhetők.

Az e-önkormányzat portál helyi iparűzési adó űrlapjai **központilag visszavonásra kerülnek**.

Javasoljuk, hogy adózóik legyenek a fentiekre figyelemmel az elektronikus ügyintézés során!

Az adóhatósági feladatokat a belföldi gépjárművek utáni **gépjárműadóban** 2021. január 1. napjától szintén a NAV látja el.

**2021. január 1-jét megelőző időszakra eső gépjárműadó ügyekben továbbra is Hévíz Város Önkormányzati Adóhatósága az illetékes.** A befolyó teljes gépjárműadó bevétel a központi költségvetést illeti meg. A 2020. december 31-ig fennálló gépjárműadó tartozásokat az önkormányzati adóhatóság számlájára kell megfizetni.

Hévíz Város Önkormányzat Gépjárműadó beszedési számla: 11749039-15432429-08970000

Általánosságban a **gépjármű tulajdonosoknak és üzembentartóknak továbbra sem kell majd a változásokról adatbejelentést tenni az állami adóhatóság felé**. A közúti közlekedési nyilvántartási szerv a járműnyilvántartásából a január 1-jei állapotnak megfelelő adatokat közli majd a NAV-val.

Az önkormányzati adóhatóság is adatot szolgáltat az állami adó- és vámhatóság számára a 2020. december 31-én nyilvántartott adómentes gépjármű forgalmi rendszámáról és a gépjármű üzembentartójának, tulajdonosának azonosító adatairól, valamint a mentesség jogcíméről, így ezekről az adózóknak külön bejelentést nem kell tenniük..

2021-től kezdődő időszakra járó adót az állami adó- és vámhatóság számlájára kell megfizetni, az állami adóhatóság 2021-ben kiadandó adóelőírásokat tartalmazó határozata szerint.

2020. december 15.

Hévízi Polgármesteri Hivatal